ΓΡΑΠΤΗ ΕΡΩΤΗΣΗ E-1727/97 υποβολή: Abdelkader Mohamed Ali (GUE/NGL) προς την Επιτροπή (23 Μαΐου 1997)

Θέμα: Επιστροφές για γαλακτοκομικά προϊόντα με προορισμό τη Θέουτα και τη Μελίλια

Η Επιτροπή, κατ' εφαρμογή των Συμφωνιών του Γύρου της Ουρουγουάης για τον τομέα των γαλακτοκομικών προϊόντων και, ιδιαίτερα, όσον αφορά τη μείωση του όγκου των γαλακτοκομικών προϊόντων των οποίων η εξαγωγή επιδοτείται, ενέκρινε σειρά μέτρων με σοβαρές συνέπειες για τη Θέουτα και τη Μελίλια. Στις 14 Μαρτίου 1996 καταργήθηκαν οι επιστροφές κατά την εξαγωγή τυριών στη Θέουτα και τη Μελίλια, των οποίων ο όγκος ανέρχεται σε περίπου 4.000 τόνους ετησίως. Πρόκειται για ασήμαντη ποσότητα εάν συγκριθεί με το συνολικό μέγεθος των εξαγωγών, αλλά είναι ζωτικής σημασίας για τις δύο αυτές πόλεις. Στις 23 Ιανουαρίου 1997 μειώθηκε κατά 30% το ύψος των επιστροφών για τις εξαγωγές υγρού γάλακτος. Εάν ληφθεί υπόψη ότι πρόκειται για βασικό είδος διατροφής, δεν είναι δυνατόν να αναμένεται μια πτώση του όγκου των εξαγωγών προς τη Θέουτα και τη Μελίλια, ως συνέπεια της μείωσης αυτής, που θα συνέβαλε στη μείωση του όγκου των επιδοτούμενων εξαγωγών. Εντούτοις, είναι βέβαιο ότι η μείωση της επιδότησης θα οδηγήσει στην αύξηση της τιμής ενός πολύ σημαντικού προϊόντος, που θα προστεθεί στην προηγηθείσα αύξηση της τιμής των τυριών. Οι αυξήσεις αυτές έχουν ιδιαίτερα σοβαρές συνέπειες, εφόσον αφορπύν αστικά κέντρα με χαμηλή αγοραστική δύναμη για τα οποία, επιπλέον, είναι προβληματικός ο εφοδιασμός από αγορές διάφορες της κοινοτικής.

1. Πιστεύει η Επιτροπή ότι ο ασήμαντος όγκος των εξαγωγών τυριών στη Θέουτα και τη Μελίλια και η αμελητέα συμβολή της κατάργησης των επιστροφών στην επίτευξη των στόχων του Γύρου της Ουρουγουάης εξισορροπούν την τεράστια ζημία που θα υποστούν οι καταναλωτές των πόλεων αυτών;

2. Πιστεύει η Επιτροπή ότι η μείωση των επιστροφών για τις εξαγωγές υγρού γάλακτος στη Θέουτα και τη Μελίλια θα έχει ως αποτέλεσμα κάποια μείωση των επιδοτούμενων εξαγωγών προς τις πόλεις αυτές που θα περιορίσει αισθητά τις συνολικές υποχρεώσεις της ΓΣΔΕ όσον αφορά αυτή την ομάδα προϊόντων;

3. Λαμβάνοντας υπόψη ότι η επανάληψη των επιστροφών κατά την εξαγωγή των περιορισμένων ποσσοτήτων γάλακτος και γαλακτοκομικών προϊόντων που έχουν ως προορισμό τη Θέουτα και τη Μελίλια δεν παρουσιάζει ιδιαίτερες δυσκολίες σε σχέση με τις δεσμεύσεις της ΓΣΔΕ 7 λαμβάνοντας επίσης υπόψη την ιδιαίτερη οικονομική και κοινωνική κατάσταση των δύο αυτών πόλεων, καθώς και το γεγονός ότι το γάλα και τα γαλακτοκομικά προϊόντα θεωρούνται είδη πρώτης ανάγκης, δεν πιστεύει η Επιτροπή ότι είναι καιρός να επαναληφθούν οι επιστροφές κατά την εξαγωγή γάλακτος και των προϊόντων του προς τη Θέουτα και τη Μελίλια;

Απάντηση του κ. Fischler εξ ονόματος της Επιτροπής (1 Ιουλίου 1997)

1. Οι επιπτώσεις των αλλαγών στις επιστροφές κατά την εξαγωγή αφορούν όλα τα μέρη που συνθέτουν τη βιομηχανία γαλακτοκομικών προϊόντων, από τον κοινοτικό παραγωγό γάλακτος στο ένα άκρο έως τους καταναλωτές σε τρίτες χώρες στο άλλο άκρο. Οι προσαρμογές των ορίων και των τιμών, οι οποίες επιβάλλονται από τις αλλαγές αυτές, δεν περιορίζονται σε μία μόνο ομάδα εντός του τομέα.

Αν και η ποσότητα των εξαγωγών τυριών στη Ceuta και τη Melilla φαίνονται σχετικά μικρές, σε σύγκριση με την συνολική ποσότητα των κοινοτικών τυριών που εξάγονται με επιδοτήσεις, αντιπροσωπεύει σημαντικό μέρος των ετήσιων μειώσεων που απαιτούνται για την τήρηση των ορίων της Γενικής Συμφωνίας Δασμών και Εμπορίου (GATT). Για το σκοπό αυτό η Επιτροπή θεωρεί ότι ο καθορισμός μηδενικής επιστροφής για τη Ceuta και τη Melilla συμβάλλει σημαντικά στην επίτευξη των στόχων του Γύρου της Ουρουγουάης.

2. Η Επιτροπή πιστεύει ότι οι μειώσεις στις επιστροφές για τις εξαγωγές γάλακτος σε υγρή μορφή δεν θα καταλήξουν σε ουσιαστική μείωση των εξαγωγών των προϊόντων αυτών στη Ceuta και τη Melilla, αλλά θα μειώσουν την πίεση για αιτήσεις για άδειες εξαγωγών που αφορούν άλλες κατηγορίες γαλακτοκομικών προϊόντων. Οι εξαγωγές από την Κοινότητα προς τη Ceuta και τη Melilla το 1996 ανήλθαν σε περίπου 20.000 τόνους.

3. Η Επιτροπή δεν θεώρησε ποτέ ότι η εξαγωγική πολιτική των επιστροφών έχει κοινωνικές διαστάσεις. Υπενθυμίζει επίσης ότι η σταδιακή μείωση των επιδοτήσεων στις εξαγωγές (παγκοσμίως), που συμφωνήθηκε στο Γύρο της Ουρουγουάης, θα επιφέρει ουσιαστικά οφέλη στους καταναλωτές. Ως εκ τούτου, η Επιτροπή εμμένει στη θέση της να μην μεταβάλει τις επιστροφές για τυρί και γάλα που προορίζονται για τη Ceuta και τη Melilla, όπως και για ορισμένες άλλες χώρες.